CELEX: 32022R0650
Language: da
Date: 2022-04-20 00:00:00
Title: Kommissionens forordning (EU) 2022/650 af 20. april 2022 om ændring af bilaget til forordning (EU) nr. 231/2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 for så vidt angår specifikationerne for natriumdiacetat (E 262 (ii)) (EØS-relevant tekst)

21.4.2022   
               
               
                  DA
               
               
                  Den Europæiske Unions Tidende
               
               
                  L 119/65
               
            
         KOMMISSIONENS FORORDNING (EU) 2022/650
         af 20. april 2022
         om ændring af bilaget til forordning (EU) nr. 231/2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 for så vidt angår specifikationerne for natriumdiacetat (E 262 (ii))
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 14,
         under henvisning til Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2), særlig artikel 7, stk. 5, og
         ud fra følgende betragtninger:
         
                     (1)
                  
                  
                     Ved Kommissionens forordning (EU) nr. 231/2012 (3) er der fastsat specifikationer for fødevaretilsætningsstoffer, der er opført i bilag II og III til forordning (EF) nr. 1333/2008.
                  
               
                     (2)
                  
                  
                     Specifikationerne for fødevaretilsætningsstoffer kan opdateres efter den fælles procedure, der er omhandlet i artikel 3, stk. 1, i forordning (EF) nr. 1331/2008, enten på Kommissionens initiativ eller på grundlag af en ansøgning fra en medlemsstat eller en interesseret part.
                  
               
                     (3)
                  
                  
                     Der blev den 3. august 2020 indgivet en ansøgning om ændring af specifikationerne vedrørende fødevaretilsætningsstoffet natriumdiacetat (E 262 (ii)). Ansøgningen blev forelagt medlemsstaterne i overensstemmelse med artikel 4 i forordning (EF) nr. 1331/2008.
                  
               
                     (4)
                  
                  
                     I henhold til forordning (EU) nr. 231/2012 skal natriumdiacetat (E 262 (ii)) indeholde 39-41 % fri eddikesyre og 58-60 % natriumacetat. Ansøgeren anmodede om, at dette skulle ændres til 39-43 % fri eddikesyre og 57-60 % natriumacetat
                  
               
                     (5)
                  
                  
                     Ved fremstilling af natriumdiacetat (E 262 (ii)) frembringes der ifølge sagsøgeren et støkiometrisk produkt med et indhold af fri eddikesyre på 42,3 %. Ansøgeren har gjort gældende, at det er for energikrævende at nedbringe indholdet af frie eddikesyre til 39-41 %. Ved at hæve den øvre grænse for indhold af fri eddikesyre til 43 % afkortes tørringstiden under produktionen, hvilket vil medføre et lavere energibehov og dermed en mere bæredygtig produktionsproces.
                  
               
                     (6)
                  
                  
                     Ifølge ansøgeren er der ingen andre ændringer i produktionsprocessen, og det højere indhold af fri eddikesyre i natriumdiacetat (E 262 (ii)) har ingen indvirkning på sikkerheden, og i øvrigt er det færdige produkt det samme, dvs. at det ikke indeholder andre urenheder end dem, der er specificeret i forordning (EU) nr. 231/2012.
                  
               
                     (7)
                  
                  
                     Ansøgningen blev drøftet af arbejdsgruppen af regeringseksperter vedrørende tilsætningsstoffer. Under hensyntagen til de oplysninger, som ansøgeren har fremlagt, og feedbacken fra denne arbejdsgruppe fandt Kommissionen, at den foreslåede ændring af specifikationerne for natriumdiacetat (E 262 (ii)) ikke kan få virkninger for menneskers sundhed.
                  
               
                     (8)
                  
                  
                     Eftersom det ikke kan få virkninger for menneskers sundhed at hæve den øvre grænse for indholdet af fri eddikesyre i natriumdiacetat (E 262 (ii)) fra 41 til 43 %, er det ikke nødvendigt at anmode om en udtalelse fra Den Europæiske Fødevaresikkerhedsautoritet, jf. artikel 3, stk. 2, i forordning (EF) nr. 1331/2008.
                  
               
                     (9)
                  
                  
                     Bilaget til forordning (EU) nr. 231/2012 bør derfor ændres.
                  
               
                     (10)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilaget til forordning (EU) nr. 231/2012 ændres som angivet i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. april 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 354 af 31.12.2008, s. 16.
         
            (2)  EUT L 354 af 31.12.2008, s. 1.
         
            (3)  Kommissionens forordning (EU) nr. 231/2012 af 9. marts 2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 (EUT L 83 af 22.3.2012, s. 1).
      
      
         
            BILAG
            I oplysningerne i bilaget til forordning (EU) nr. 231/2012 vedrørende »E 262 (ii) NATRIUMDIACETAT« affattes rækken for »Indhold« i afsnittet »Definition« således:
            
               
                           »Indhold
                        
                        
                           39-43 % fri eddikesyre og 57-60 % natriumacetat«